Document ID: /roh_data/filtered/fineweb-2-filterrobots_roh.jsonl.gz/38524

Igl Open Air Malans ha gì l'onn passà bun 700 aspectaturs. Da l'autra vart gidan mintg'onn bun 100 voluntaris d'organisar e manar atras il festival en il guaud. In dad els è Mathias Caprez. El ha gia gidà en differentas funcziuns, uschia è el per exempel era gia stà part dal comité d'organisaziun.
Mathias lavura sco fiduziari e sa uschia, quant che sia lavur e quella lavur da tut ils auters avess custà al Open Air Malans – sch'ins pajass ina paja normala. Il pitschen festival fascinescha – n'è dentant nagin model da fatschenta rentabel.
Dentant saja il gudogn era betg la motivaziun d'investir uschè bler temp en in festival. Pli grond saja il plaschair da pudair crear insatge unic e cunzunt era las experientschas ch'ins po rimnar e la engraziaivladad che vegn da la glieud or da la regiun.
Ed uschia pon ins en il Grischun ir a visitar numerus pitschens festivals, organisads da voluntaris sco Mathias. Bleras uras organisar, fabritgar e decorar per ch'in pèr tschient persunas da la regiun pon far dus dis festa amez il guaud.
RTR, Turnea da festivals